ไฟแนนซ์ทูเดย์
...เศรษฐกิจไทยร้อนตั้งแต่ต้นปี จากพิษค่าแรง 300 บาทของรัฐบาล ที่มีทั้งปิดโรงงานหนีตาย ลอยแพแรงงานตกงาน ราคาสินค้าที่แพง ทำให้ค่าครองชีพสูงขึ้น เป็นเรื่องที่รัฐบาลต้องเร่งออกมาแก้ไขแทนการออกมาแก้ตัวว่าไม่มีปัญหาสวนทางกับความเป็นจริงที่เห็นอยู่
10 ม.ค. 2556

...เศรษฐกิจไทยร้อนตั้งแต่ต้นปี จากพิษค่าแรง 300 บาทของรัฐบาล ที่มีทั้งปิดโรงงานหนีตาย ลอยแพแรงงานตกงาน ราคาสินค้าที่แพง ทำให้ค่าครองชีพสูงขึ้น เป็นเรื่องที่รัฐบาลต้องเร่งออกมาแก้ไขแทนการออกมาแก้ตัวว่าไม่มีปัญหาสวนทางกับความเป็นจริงที่เห็นอยู่
...อารีพงศ์ ภู่ชอุ่ม ปลัดคลัง ออกมายอมรับเป็นห่วงเรื่องการเมืองกระทบเครดิตประเทศ ยิ่งเดือนนี้มีคิวสถาบันจัดอันดับความน่าเชื่อถือชั้นนำของโลกเข้ามาเก็บข้อมูล ขณะที่การเมืองมีกลิ่นม็อบประท้วงจากทั้งการแก้ไขรัฐธรรมนูญ และปัญหาปราสาทพระวิหารที่จะมีการตัดสินของศาลโลกเร็วๆ นี้ 
...เอกนิติ นิติทัณฑ์ประภาศ ประเดิมตำแหน่งรองผู้อำนวยการสำนักงานเศรษฐกิจการคลัง (สศค.) เป็นประธานการประชุมหารือฝ่ายคณะอนุกรรมการร่วมไทย เพื่อการพัฒนาเขตเศรษฐกิจพิเศษทวายและพื้นที่โครงการที่เกี่ยวข้อง ซึ่งถือเป็นโครงการที่รัฐบาลให้ความสำคัญเป็นอย่างมาก
...ควันหลงปีใหม่ สำหรับ จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) คนใหม่ ที่เข้าอวยพรปีใหม่ ยิ่งลักษณ์ ชินวัตร นายกรัฐมนตรี ถึงห้องม่วง ตึกไทยคู่ฟ้า ทำเนียบรัฐบาล เมื่อไม่กี่วันที่ผ่านมา ต้องถือว่าไม่ธรรมดา สมคำร่ำลือว่าเป็นเพื่อนสนิทกันมานาน
นอกจากนี้ จุฬารัตน์ ยังเข้าอวยพรปีใหม่ 2556 ปลอดประสพ สุรัสวดี รองนายกรัฐมนตรี ณ ตึกแดง ทำเนียบรัฐบาล ที่เป็นหัวเรือใหญ่กู้โครงการน้ำที่เหลืออีก 2.4 แสนล้านบาทอีกด้วย
...ด้าน อังคณา ไชยมนัส รองกรรมการผู้จัดการ ลาออกจากรักษาการในตำแหน่งกรรมการผู้จัดการ ธนาคารอาคารสงเคราะห์ (ธอส.) คาดว่า เพื่อลงชิงตำแหน่งเอ็มดี ธอส.คนใหม่ ที่จะเปิดรับสมัครในไม่ช้านี้ ซึ่ง อังคณา เป็นตัวเก็งเต็งหนึ่ง ที่ถูกจับตามองว่าฝ่ายการเมืองชื่นชมอยากให้นั่งในตำแหน่งนี้แทน วรวิทย์ ชัยลิมปมนตรี ที่ลาไปเป็น ผู้อำนวยการแบงก์ออมสิน เมื่อเร็วๆ นี้